SK
25.5.2023
Úradný vestník Európskej únie
C 184/45
Stanovisko Európskeho hospodárskeho a sociálneho výboru – Oznámenie Komisie Európskemu parlamentu a Rade – Správa o strategickom výhľade za rok 2022 – Prepájanie zelenej a digitálnej transformácie v novom geopolitickom kontexte [COM(2022) 289 final] (2023/C 184/08)
Spravodajca: Angelo PAGLIARA
Žiadosť o konzultáciu
Európska komisia, 27.
10. 2022
Právny základ
článok 304 Zmluvy o fungovaní Európskej únie
Príslušná sekcia
sekcia pre jednotný trh, výrobu a spotrebu
Prijaté v sekcii
10. 3.
2023
Prijaté v pléne
22. 3.
2023
Plenárne zasadnutie č.
577
Výsledok hlasovania (za/proti/zdržalo sa)
204/0/3
Preambula Správa Európskej komisie a nasledujúce stanovisko boli vypracované v období vyznačujúcom sa sociálnymi, geopolitickými a hospodárskymi dôsledkami súvisiacimi s pokračujúcou vojenskou agresiou Ruska voči Ukrajine.
Strategické rozhodnutia, ktoré Európska únia prijíma v týchto mesiacoch, ovplyvnia nielen dosiahnutie cieľov spojených so súbežnou zelenou a digitálnou transformáciou, ale aj odolnosť a strategickú autonómiu Únie.
Európsky hospodársky a sociálny výbor (EHSV) si uvedomuje zásadnú úlohu občianskej spoločnosti pri identifikácii a interpretácii megatrendov, a teda význam jej zapojenia v počiatočnom štádiu procesu strategického výhľadu EÚ.
Prostredníctvom tohto stanoviska má preto v úmysle prispieť k príprave správy o strategickom výhľade na rok 2023, ktorá sa sústredí na strategické usmernenia zamerané na upevnenie úlohy EÚ vo svete.
1.
Závery a odporúčania 1.1 EHSV nabáda Komisiu, aby pokračovala v rozvíjaní agendy strategického výhľadu, a žiada, aby bol do tohto procesu vo väčšej miere zapojený od samého začiatku.
Väčšie zapojenie EHSV ako sprostredkovateľa záujmov sociálnych partnerov a organizovanej občianskej spoločnosti by zlepšilo analytické a prognostické kapacity a pomohlo by identifikovať trendy a možné riešenia.
1.2 EHSV dúfa, že koncepcia agendy strategického výhľadu, ako aj činnosť Európskej komisie budú orientované na vytvorenie nového modelu rozvoja zohľadňujúceho hospodársku, environmentálnu a sociálnu udržateľnosť.
1.3 Keďže dosiahnutie dvojakej transformácie závisí aj od vôle a správania ľudí, EHSV odporúča Komisii, aby venovala pozornosť aj obavám spoločnosti a prípadnej neochote ľudí akceptovať navrhované zmeny.
1.4 Správa opisuje, ako by mala vyzerať budúcnosť a zdroje potrebné na jej realizáciu, avšak nezaoberá sa dostatočne podrobne rizikami a hrozbami.
EHSV vyzýva Komisiu, aby tiež jasnejšie opísala riziká a zanalyzovala možnosti a scenáre v prípade, že sa želané ciele nesplnia, a to najmä v časti týkajúcej sa dostupnosti surovín, kovov vzácnych zemín, vodných zdrojov a možných súvisiacich otázok.
1.5 Aktuálne geopolitické výzvy budú mať vplyv na systémy zásobovania a odolnosť európskeho agropotravinárskeho sektora.
Nedávne udalosti súvisiace s pandémiou ochorenia COVID-19 a vojenskou agresiou Ruska voči Ukrajine narušili náš distribučný systém a v krátkodobom horizonte by sa podobná situácia mohla ľahko zopakovať.
EHSV víta odporúčanie čo najviac znížiť závislosť od dovozu krmív, hnojív a ďalších vstupov a navrhuje vymedziť otvorenú strategickú autonómiu, pokiaľ ide o potravinové systémy, na základe potravinárskej výroby, pracovnej sily a obchodu, pričom celkovým cieľom by malo byť zaistiť všetkým občanom EÚ potravinovú bezpečnosť prostredníctvom udržateľných, odolných a spravodlivých dodávok zdravých potravín.